Don Caballero

Don Caballero foi unha banda estadounidense de post-rock procedente de Pittsburgh, Pensilvania. O grupo toma o seu nome da personaxe Guy Caballero, interpretada por Joe Flaherty, no programa de "sketches" canadense Second City Television. Nunha parodia do programa á película O padriño, Guy Caballero é chamado "Don Caballero".

Don Caballero (afectuosamente chamada "Don Cab" ou "The Don" polos seareiros) formouse no verán de 1991, editou cinco álbums a través de Touch and Go Records entre 1993 e 2000 e separouse en novembro dese ano. O batería Damon Che recrutou novos músicos para reformar Don Caballero en 2003, e con esa nova formación lanzou dous álbums polo selo Relapse Records. Don Caballero entraría en hiato no ano 2009. A obra da banda é case toda instrumental e céntrase en Damon Che, que vén sendo o único membro permanente de Don Caballero.

 Traxectoria 
A banda formouse en Pittsburgh, Pensilvania, en 1991. A formación orixinal de Don Caballero consistía en Damon Che (batería), Mike Banfield (guitarra) e Pat Morris (baixo). Os seus membros inicialmente pretendían recrutar un cantante para unirse ao grupo. Porén, os seus primeiros ensaios xeraron tal interese que ao trío ofrecéronlles concertos de pago e decidiron seguir como unha banda instrumental. Ian Williams uniríase a eles no ano 1992 como segundo guitarrista. 

O estilo enerxético e pouco convencional de Che na batería foi eloxiado con frecuencia, gañándose o alcume de "The Octopus" (o polbo) debido á forma salvaxe de axitar os brazos mentres tocaba.

A banda publicou dous sinxelos para os selos de Pittsburgh Pop Bus e Broken Giraffe, e outro para a etiqueta de Detroit Third Gear. Unha sesión de gravación con Steve Albini e un contrato coa prestixiosa discográfica de Chicago Touch and Go Records levou á edición doutro sinxelo e finalmente á do seu álbum de estrea, For Respect, en 1993.

No outono de 1994 o baixista Pat Morris deixou Don Caballero para formar a banda Six Horse con Shannon Burns e Bill Baxter. Durante os anos 1994 e 1995 varios músicos da zona de Pittsburgh ocuparon o posto de baixista no grupo, entre os que se inclúen Len Jarabeck, Dave Reid, Matt Jencik e George Draguns.

No ano 1995 lanzaron o seu segundo álbum de estudio, Don Caballero 2. Tras a publicación deste disco, Che e Williams expandiron as súas respectivas paletas musicais: Che con Speaking Canaries (que contaba co baixista Karl Hendricks e o batería Noah Leger) e Williams con Storm & Stress, un trío de rock experimental co baixista Eric Emm e o batería Kevin Shea.

En 1997 o grupo volveu a reunirse tras un parón de case dous anos, desta vez co baixista orixinal Pat Morris de volta á banda. No seguinte ano editarían o seu terceiro álbum de estudio, What Burns Never Returns.

No outono de 1998 Pat Morris deixaría a banda novamente e foi substituído polo baixista de Storm & Stress Eric Emm. Don Caballero realizou un feixe de exitosas xiras polos Estados Unidos e Europa, e finalmente publicou unha colección de sinxelos e cancións aparecidas en recompilatorios nun diso chamado Singles Breaking Up (Vol. 1). Durante este período Mike Banfield saíu do grupo sendo substituído pola antigo guitarrista de Bitch Magnet Fine briefly o que permitiu a Don Caballero completar as xiras de promoción de What Burns Never Returns.

A banda, novamente un trío e agora baseada en Chicago, xirou extensamente durante 1999 e 2000, tocando principalmente material novo. Para encher o oco deixado por Banfield, Williams e Emm tocaron con pedais Akai HeadRush que lles permitían facer loops e distintas capas nas súas partes. 

 Discografía 
 Álbum  Ano  Selo  Observacións For Respect  1993  Touch and Go Records  Don Caballero 2  1995  Touch and Go Records  What Burns Never Returns  1998  Touch and Go Records  Singles Breaking Up (Vol. 1)  1999  Touch and Go Records  recompilatorio American Don  2000  Touch and Go Records  World Class Listening Problem  2006  Relapse Records  Punkgasm  2008  Relapse Records 

 Notas 

Categoría:Grupos musicais de math rock
Categoría:Grupos musicais de post-rock
Categoría:Grupos musicais de rock instrumental
Categoría:Grupos musicais de Pittsburgh, Pensilvania
Categoría:Grupos musicais formados en 1991
Categoría:Artistas de Touch and Go Records
Categoría:Artistas de Relapse Records